SKRIFTLIG FORESPØRGSEL E-0969/01

af Glenys Kinnock (PSE) til Kommissionen

(30. marts 2001)

Om: Haiti

Kan Kommissionen gøre rede for de procedurer, der blev fulgt inden iværksættelsen af EU-sanktionerne mod Haiti?

Hvorledes forholder Kommissionen sig til AVS-landenes reaktion på foranstaltningerne over for Haiti?

Deler Kommissionen ikke den opfattelse, at valgprocedurer ikke bør danne grundlag for en afgørelse om at trække udviklingsbistand tilbage?

Svar afgivet på Kommissionens vegne af Poul Nielson

(1. juni 2001)

I kølvandet af valget til den lovgivende forsamling den 21. maj 2001 og den efterfølgende rapport fra det internationale observatørkorps (OAS), hvori der blev konstateret mange uregelmæssigheder, opfordrede Unionen Haiti til at indgå i konsultationer, der blev indledt den 26. september. Unionen gav udtryk for, at et af de væsentlige elementer i artikel 9 i Cotonou-aftalen (respekt for menneskerettigheder, demokratiske principper og retsstaten) var blevet krænket.

De procedurer, der blev fulgt, var i fuld overensstemmelse med bestemmelserne i artikel 96. Under konsultationen ytrede Unionen sin betænkelighed ved situationen, og dette blev efterfulgt af en erklæring fra den haitiske udenrigsministers side, hvori denne ikke kom ind på Unionens betænkeligheder. Unionen drog nogle foreløbige konklusioner, hvori den tog Haitis holdning til efterretning, men hvori den også beklagede, at dens bemærkninger og betænkeligheder ikke var taget til følge. Unionen konstaterede, at de væsentlige elementer i artikel 9 i Cotonou-aftalen ikke var blevet fuldt ud respekteret. Den forventede, at Haiti ville reagere og fremlægge nye oplysninger inden udløbet af den periode på to måneder, der i artikel 96 er forudset til afholdelsen af konsultationer.

I løbet af oktober og november 2000 og inden afholdelsen af præsidentvalget blev der rettet adskillige henvendelser til de haitiske myndigheder for at gøre dem opmærksomme på de mulige følger af deres holdning. De haitiske myndigheder traf imidlertid ingen korrigerende foranstaltninger.

Ved afslutningen af denne periode og efter præsidentvalget i november 2000 (der blev boykottet af oppositionspartierne og afholdt uden tilstedeværelse af internationale observatører, fordi valget ikke blev anset for at være i overensstemmelse med de demokratiske spilleregler), indledtes den afsluttende procedure, der førte til Rådets vedtagelse af relevante foranstaltninger. Konsultationerne i henhold til artikel 96 har til formål at undersøge situationen med henblik på at finde en løsning, der kan accepteres af begge parter. Med det fremgår klart af denne artikel, at hvis der ikke findes nogen løsning, kan der træffes relevante foranstaltninger.

Kommissionen reagerede ikke officielt på pressemeddelelsen fra AVS-staternes sekretariat. Unionen gav lederen af delegationen i Haiti i opdrag at gøre rede for Unionens politiske holdning samt for de foranstaltninger, der ville blive truffet med hensyn til en omlægning af samarbejdsprogrammerne.

Samarbejdet med Haiti videreføres, og bistanden trækkes ikke tilbage. De foranstaltninger, der er truffet, må ikke gå ud over Haitis befolkning; den direkte budgetstøtte til regeringen er suspenderet, og de bestående midler (52 mio. EUR) overføres til projekter, der er til direkte fordel for befolkningen inden for sundheds- og uddannelsessektoren.

Begrundelsen for Unionens beslutning var den manglende respekt for artikel 9 i Cotonou-aftalen, især de demokratiske principper; den beregningsmetode, der blev anvendt ved valget af senatorer, indebar, at mere end 1 million stemmer ikke blev taget i betragtning.

Inden udgangen af år 2001 skal der foretages en fornyet vurdering af den politiske situation, og på grundlag heraf kan der træffes en ny afgørelse om de relevante foranstaltninger. Kommissionen håber, at de haitiske myndigheder til den tid vil have truffet de nødvendige korrigerende foranstaltninger til genindførelse af demokratiet, der vil sætte Unionen i stand til at genetablere et fuldstændigt samarbejde.

I forbindelse med sagen vedrørende Haiti var beslutningsgrundlaget ikke blot selve valgprocedurerne, men også en række uregelmæssigheder og manglende overholdelse af de grundlæggende demokratiske principper i forbindelse med valget til den lovgivende forsamling og tillige i forbindelse med præsidentvalget, herunder svindel, trusler og nedsættelsen af et ikke-repræsentativt udvalg til valgs prøvelse.